Document ID: 32006L0065

KOMMISSIONENS DIREKTIV 2006/65/EF
af 19. juli 2006
om ændring af Rådets direktiv 76/768/EØF om indbyrdes tilnærmelse af medlemsstaternes lovgivning om kosmetiske midler med henblik på tilpasning til den tekniske udvikling af bilag II og III
(EØS-relevant tekst)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 76/768/EØF af 27. juli 1976 om indbyrdes tilnærmelse af medlemsstaternes lovgivning om kosmetiske midler (1), særlig artikel 8, stk. 2,
efter høring af Den Videnskabelige Komité for Kosmetiske Produkter og Andre Forbrugsvarer end Levnedsmidler, og
ud fra følgende betragtninger:
(1)
Efter offentliggørelsen af en videnskabelig undersøgelse i 2001 med titlen »Use of permanent hair dyes and bladder cancer risk«, konkluderede Den Videnskabelige Komité for Kosmetiske Produkter og Andre Forbrugsvarer end Levnedsmidler (SCCNFP, tidligere SCCP), at de potentielle risici gav anledning til bekymring. Komitéen anbefalede, at Kommissionen tager yderligere skridt til at kontrollere anvendelsen af kemikalier, der anvendes i hårfarvningsmidler.
(2)
SCCNFP anbefalede endvidere en samlet strategi for sikkerhedsvurdering af hårfarvningsmidler, herunder krav om undersøgelse af de kosmetiske bestanddeles potentielle genotoxicitet/mutagene egenskaber.
(3)
På grundlag af udtalelser fra SCCNFP enedes Kommissionen med medlemsstaterne og de berørte parter om en samlet strategi for lovgivning om hårfarvningsmidler, i overensstemmelse med hvilken industrien skulle forelægge de videnskabelige data om hårfarvningsmidler for SCCNFP til evaluering.
(4)
Som et første skridt i strategiens gennemførelse blev det besluttet at give prioritet til varige hårfarvningsstoffer, som der ikke udtrykkelig blev udtrykt interesse for at anvende i hårfarvningsmidler under den offentlige høring. Disse stoffer bør derfor forbydes.
(5)
Ifølge en udtalelse fra SCCNFP er visse azofarvestoffer til fare for forbrugernes sundhed. Disse stoffer blev derfor slettet fra positivlisten over farvestoffer, det er tilladt at anvende i kosmetiske produkter, i bilag IV til direktiv 76/768/EØF. Af samme grund bør anvendelsen af dem i hårfarvningsmidler forbydes.
(6)
For hårfarvningsmidler, der blev tilladt midlertidigt i del 2 i bilag III til direktiv 76/768/EØF, bør den midlertidige tilladelse forlænges.
(7)
Bilag II og III til direktiv 76/768/EØF bør derfor ændres i overensstemmelse hermed.
(8)
Foranstaltningerne i dette direktiv er i overensstemmelse med udtalelse fra Det Stående Udvalg for Kosmetiske Produkter -
UDSTEDT FØLGENDE DIREKTIV:
Artikel 1
Bilag II og III til direktiv 76/768/EØF ændres i overensstemmelse med bilaget til dette direktiv.
Artikel 2
Medlemsstaterne træffer alle nødvendige foranstaltninger for at sikre, at kosmetiske produkter, der ikke opfylder kravene i dette direktiv, senest fra den 1. december 2006 ikke markedsføres af fabrikanter i EU eller importører, der er etableret i EU, og ikke sælges eller stilles til rådighed for de endelige forbrugere.
Artikel 3
1. Medlemsstaterne sætter de nødvendige love og administrative bestemmelser i kraft for at efterkomme dette direktiv senest den 1. september 2006. De tilsender straks Kommissionen disse bestemmelser med en sammenligningstabel, som viser sammenhængen mellem de pågældende bestemmelser og dette direktiv.
Bestemmelserne skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.
2. Medlemsstaterne tilsender Kommissionen de vigtigste nationale bestemmelser, som de udsteder på det område, der er omfattet af dette direktiv.
Artikel 4
Dette direktiv træder i kraft på tyvendedagen efter offentliggørelsen i Den Europæiske Unions Tidende.
Artikel 5
Dette direktiv er rettet til medlemsstaterne.
Udfærdiget i Bruxelles, den 19. juli 2006.

Labels: 3
1
16